## Pravilnik o postupanju s oduzetom i ustupljenom robom

### NN 78/2013 (26.6.2013.), Pravilnik o postupanju s oduzetom i ustupljenom robom

78 26.06.2013 Pravilnik o postupanju s oduzetom i ustupljenom robom

MINISTARSTVO FINANCIJA

1610

Na temelju članka 61. Zakona o provedbi carinskih propisa Europske unije (»Narodne novine«, broj 54/2013), ministar financija donosi

PRAVILNIK

O POSTUPANJU S ODUZETOM I USTUPLJENOM ROBOM

DIO I.
TEMELJNE ODREDBE

Članak 1.

(1) Ovim Pravilnikom se propisuju uvjeti za provedbu i način postupanja sudionika u postupcima prikupljanja, smještaja, čuvanja i prodaje oduzete ili ustupljene robe te način obračuna i raspodjele sredstava dobivenih prodajom, kao i postupak besplatne dodjele oduzete i ustupljene strane robe.

(2) Roba iz stavka 1. ovoga članka je roba oduzeta ili ustupljena u postupcima koje vodi Ministarstvo financija, Carinska uprava (u daljnjem tekstu: Carinska uprava) iz nadležnosti primjene carinskih propisa Europske unije i s njima povezanih propisa Republike Hrvatske.

Članak 2.

Odredbe ovoga Pravilnika odgovarajuće se primjenjuju i na postupanje s robom:

1. za koju se poduzimaju carinske mjere za zaštitu prava intelektualnog vlasništva, u dijelu koji nije u suprotnosti s odredbama carinskih propisa Europske unije i s njima povezanim propisima Republike Hrvatske o carinskim mjerama u vezi s robom za koju postoji sumnja da povređuje određena prava intelektualnog vlasništva,

2. čiji vlasnik nije poznat, sukladno članku 69. stavcima 2. i 3. Zakona o provedbi carinskih propisa Europske unije (»Narodne novine«, broj 54/2013 – u daljnjem tekstu: Zakon),

3. po nalogu ili uputi pravosudnih tijela.

Članak 3.

Odredbe ovoga Pravilnika ne uređuju:

1. uvjete za prikupljanje, preuzimanje, čuvanje i prodaju stranih motornih i priključnih vozila i plovila, te njihovih dijelova, koje uređuje posebni provedbeni propis sukladno članku 64. Zakona.

2. daljnje postupanje s robom iz članka 1. ovoga Pravilnika za koju je tijekom ili nakon prikupljanja, smještaja i čuvanja određeno uništenje pod carinskim nadzorom koje postupanje je uređeno Zakonom i posebnim propisima.

Članak 4.

Postupanje s robom iz članaka 1. i 2. ovoga Pravilnika provodi se kao žurni postupak.

DIO II.
PRIKUPLJANJE, SMJEŠTAJ I ČUVANJE ROBE

Članak 5.

(1) Područni carinski ured nadležan prema mjestu oduzimanja i ustupa robe provodi radnje prikupljanja, smještaja i čuvanja robe iz članaka 1. i 2. ovoga Pravilnika.

(2) O radnjama iz stavka 1. ovoga članka vodi se posebna evidencija u informacijskom sustavu Carinske uprave s ciljem praćenja kretanja robe te osiguranja njene istovjetnosti do određivanja carinski dopuštenog postupanja ili uporabe.

Članak 6.

U provođenju radnji iz članka 5. stavka 1. ovoga Pravilnika područni carinski ured organizira:

1. preuzimanje robe,

2. unos podataka u evidenciju iz članka 5. stavka 2. ovoga Pravilnika,

3. skrb o robi,

4. predaju robe za odobreno carinski dopušteno postupanje ili uporabu.

Članak 7.

O preuzimanju robe iz članka 6. točke 1. ovoga Pravilnika sastavlja se zapisnik koji mora minimalno sadržavati sljedeće podatke:

1. o mjestu preuzimanja robe,

2. o osobi od koje:

– se preuzima roba,

– je roba oduzeta ili koja je robu ustupila u korist Republike Hrvatske,

3. o ispravi:

– iz koje je vidljiv razlog preuzimanja robe (potvrda o privremenom oduzimanju, zapisnik, rješenje, i sl.),

– koja se odnosi na robu,

4. koji omogućuju pouzdano identificiranje robe, s kratkim navođenjem stanja robe.

Članak 8.

Kod provođenja radnji smještaja i čuvanja robe iz članka 5. stavka 1. ovoga Pravilnika područni carinski ured vodi računa da je prostor odgovarajući za:

1. kvalitetno držanje robe uzimajući u obzir i njezina prirodna svojstva,

2. ispunjenje posebnih uvjeta koji se zahtijevaju sukladno posebnim propisima,

3. provođenje mjera carinskog nadzora.

DIO III.
POSTUPANJE PO IZVRŠNOSTI ODLUKE O ODUZIMANJU ILI USTUPANJU ROBE

GLAVA I.
ZAJEDNIČKE ODREDBE

Članak 9.

(1) Po izvršnosti odluke o oduzimanju ili ustupanju robe područni carinski ured sukladno odredbama Zakona te s njim povezanim propisima, uz prethodnu suglasnost Središnjeg ureda Carinske uprave (u daljnjem tekstu: Središnji ured) određuje da li će se roba:

1. prodati putem:

– javne prodaje,

– neposredne prodaje,

2. besplatno dodijeliti,

(2) Pri postupanju iz stavka 1. ovoga članka područni carinski ured vodi računa o:

1. iznimci i ograničenjima iz članka 63. stavcima 2. i 3., članka 65., članka 68. te članka 69. stavcima 2. i 3. Zakona,

2. primjeni onog postupanja koje je najprimjerenije za postizanje svrhe učinkovitog i ekonomičnog reguliranja statusa robe.

Članak 10.

Područni carinski ured iz članka 9. stavka 1. ovoga Pravilnika je mjesno nadležni područni carinski ured iz članka 5. stavka 1. ovoga Pravilnika ili drugi područni carinski ured kojeg odredi ravnatelj Carinske uprave.

GLAVA II.
PRODAJA ROBE

POGLAVLJE 1.
Opće odredbe

Članak 11.

(1) Za provođenje postupka prodaje pročelnik područnog carinskog ureda iz članka 10. ovoga Pravilnika imenuje Povjerenstvo za oduzetu i ustupljenu robu (u daljnjem tekstu: Povjerenstvo).

(2) Povjerenstvo se sastoji od predsjednika i dva člana te zamjenika predsjednika i zamjenika članova.

Članak 12.

(1) Prije provođenja prodaje Povjerenstvo ima obvezu odrediti:

1. početnu prodajnu cijenu robe,

2. da li su:

– ispunjeni uvjeti za uvoz robe, ili se

– roba može prodati isključivo uz obvezu ponovnog izvoza iz carinskog područja Europske unije,

3. vrste davanja koja se plaćaju pri puštanju robe u slobodan promet,

4. oblik prodaje.

(2) O svom radu Povjerenstvo sastavlja zapisnik.

(3) Pri postupanju iz ovoga članka Povjerenstvo odlučuje prema stanju robe i primjenom propisa važećih na dan izrade zapisnika iz stavka 2. ovoga članka.

Članak 13.

Početna prodajna cijena iz članka 12. stavka 1. točke 1. ovoga Pravilnika je vrijednost robe bez davanja koja se plaćaju pri puštanju robe u slobodan promet, a određuje se odgovarajućom primjenom pravila o carinskoj vrijednosti, pri čemu se uzima u obzir:

1. oblik i svrha prodaje,

2. stvarno stanje robe,

3. usporedba s istom ili sličnom robom na hrvatskom tržištu,

4. moguća tehnološka, modna ili druga zastarjelost,

5. okolnost da se roba prodaje bez garancije proizvođača ili mogućnosti njene uporabe,

6. ostale okolnosti koje su od utjecaja na mogućnost prodaje robe.

Članak 14.

(1) U slučaju da je sukladno članku 12. stavku 1. točki 2. alineji prvoj utvrđeno da su ispunjeni uvjeti za uvoz robe, ako se roba prodaje:

1. uz plaćanje davanja za uvoz robe, smatrat će se da je prodaja istovjetna puštanju u slobodan promet te za robu nije potrebno podnijeti carinsku deklaraciju,

2. bez plaćanja davanja za uvoz robe, kupcu mora biti određena obveza da prije preuzimanja robe provede formalnosti za određivanje carinski dopuštenog postupanja ili uporabe.

(2) U slučaju da je sukladno članku 12. stavku 1. točki 2. alineji drugoj utvrđeno da nisu ispunjeni uvjeti za uvoz robe, kupcu mora biti određena obveza da prije preuzimanja robe podnese deklaraciju za ponovni izvoz.

Članak 15.

(1) Roba se može prodati:

1. fizičkoj osobi, ako je predmet prodaje roba nekomercijalne naravi, koja je po svojoj vrsti i količini pogodna za pojedinačnu osobnu uporabu ili uporabu u kućanstvu odnosne osobe kao ponuditelja,

2. pravnoj osobi,

3. fizičkoj osobi obrtniku i osobi koja obavlja drugu samostalnu djelatnost.

(2) Fizička osoba koja sudjeluje u prodaji kao zastupnik ili opunomoćenik osoba iz stavka 1. ovoga članka mora pri kupnji uz identifikacijsku ispravu priložiti i ovlaštenje za takvo postupanje.

Članak 16.

Roba se ne može prodati osobi koja je zaposlenik Carinske uprave.

POGLAVLJE 2.
Javna prodaja

Odjeljak 1.
Opće odredbe

Članak 17.

(1) Javna prodaja iz članka 9. stavka 1. točke 1. alineje prve ovoga Pravilnika provodi se putem nadmetanja kao:

1. usmena javna dražba,

2. elektronička javna dražba,

3. javni poziv za prikupljanje pisanih ponuda.

(2) Na određenje oblika javne prodaje navedenog u stavku 1. ovoga članka, utječe utvrđena visina početne prodajne cijene robe i očekivanje da će se roba prodati po višoj cijeni.

Odjeljak 2.
Usmena javna dražba

Članak 18.

(1) Na usmenoj javnoj dražbi (u daljnjem tekstu ovoga Odjeljka: dražba) roba se prodaje ponuditelju koji ponudi najvišu cijenu prema uvjetima određenim u oglasu koji se objavljuje najkasnije osam dana prije dana određenog za dražbu.

(2) Oglas o usmenoj javnoj dražbi (u daljnjem tekstu ovoga Odjeljka: oglas) se objavljuje na internetskim stranicama Carinske uprave te po procjeni i u dnevnom tisku.

(3) Oglas sadrži sljedeće podatke:

1. mjesto i vrijeme dražbe,

2. predmet dražbe (naziv, vrsta, količina, opće stanje, osnovni tehnički podaci, i dr.),

3. iznos početne prodajne cijene robe s naznakom »početna prodajna cijena za usmenu javnu dražbu, bez davanja koja se plaćaju pri puštanju robe u slobodan promet«,

4. mogućnosti sadržane u članku 14. ovoga Pravilnika, te vrste davanja koja se plaćaju pri puštanju robe u slobodan promet (ako su ispunjeni uvjeti za uvoz robe),

5. određenje osoba koje mogu pristupiti dražbi sukladno članku 15. ovoga Pravilnika,

6. visinu i način polaganja jamčevine,

7. mjesto i vrijeme predviđeno za razgledavanje robe,

8. rok i način plaćanja te uvjeti preuzimanja robe,

9. uputu o tome gdje se mogu dobiti svi ostali potrebni podaci o dražbi,

10. druge podatke bitne za uspješnu provedbu dražbe (prodaja robe po modelu „viđeno-kupljeno“, navod da se roba prodaje bez garancije, obveza kupca da ishodi potrebne dozvole i druge isprave, i sl.).

Članak 19.

(1) Na dražbi može sudjelovati ponuditelj koji je prije započinjanja dražbe na ime jamčevine uplatio iznos ne manji od 10% od početne prodajne cijene robe za čiju kupnju se namjerava nadmetati.

(2) Jamčevina se može uplatiti:

1. na evidentni račun područnog carinskog ureda, ili

2. u gotovini.

(3) O uplati jamčevine u gotovini područni carinski ured izdaje potvrdu.

Članak 20.

Prije početka dražbe Povjerenstvo sastavlja listu osoba koje su ispunile uvjete da sudjeluju kao ponuditelji.

Članak 21.

(1) Povjerenstvo provodi postupak dražbe prema uvjetima oglašenim u oglasu uz provjeru prisutnosti osoba s liste ponuditelja iz članka 20. ovoga Pravilnika.

(2) U provođenju dražbe Povjerenstvo će posebnom odlukom koja se unosi u zapisnik iz članka 22. stavka 1. ovoga Pravilnika odrediti da je kupac onaj ponuditelj za kojeg je utvrđeno da je nakon trećeg javnog poziva na davanje ponude ponudio viši iznos od početne prodajne cijene, odnosno zadnje ponuđene cijene (u daljnjem tekstu ovoga Odjeljka: kupac).

(3) Ako iz razloga određenih u članku 24. stavku 1. ovoga Pravilnika dražba nije uspjela, Povjerenstvo će provesti novu dražbu pod uvjetima koji će biti ponovno oglašeni uz odgovarajuću primjenu članka 18. ovoga Pravilnika, pri čemu je moguće i umanjene početne prodajne cijene.

(4) U određivanju početne prodajne cijene iz stavka 3. ovoga članka Povjerenstvo će se, osim ocjenom elemenata iz članka 13. ovoga Pravilnika, rukovoditi potrebom da se najprimjerenije postigne svrha učinkovitog i ekonomičnog reguliranja statusa robe.

(5) Ako se iz razloga određenih u članku 24. stavku 1. ovoga Pravilnika niti nakon provedene treće dražbe ne može odrediti da je dražba uspjela, Povjerenstvo će utvrditi da se neće provoditi daljnji pokušaji provođenja dražbi i odrediti će daljnje radnje za određenje postupanja s robom radi reguliranja statusa robe.

Članak 22.

(1) Povjerenstvo vodi zapisnik o provedbi postupka dražbe (u daljnjem tekstu ovoga Odjeljka: zapisnik) u koji unosi sve podatke o načinu i tijeku dražbe.

(2) Na početku dražbe Povjerenstvo će upoznati ponuditelje da svojim prisustvom potvrđuju da prihvaćaju oglašene uvjete dražbe te da imaju pravo izjavljivati prigovore na tijek dražbe zaključno do završetka dražbe. O prigovorima se Povjerenstvo izjašnjava odmah i to unosi u zapisnik.

(3) Zapisnik potpisuju predsjednik i članovi Povjerenstva te u slučaju da je dražba uspjela i kupac.

(4) Zapisnik je dužna potpisati i osoba koja je tijekom dražbe izjavila prigovor iz stavka 2. ovoga članka.

(5) Nakon što osobe iz stavka 3. i 4. ovoga članka potpišu zapisnik, dražba se smatra završenom. Iznimno, dražba će se smatrati završenom i u slučaju da osoba iz stavka 4. ovoga članka iz neopravdanog razloga nije potpisala zapisnik.

(6) Po završetku dražbe zapisnik se objavljuje na oglasnoj ploči područnog carinskog ureda, na kojoj ostaje najmanje tri dana.

Članak 23.

(1) Kupac je dužan odmah, a najkasnije u roku od dva dana po završetku dražbe:

1. uplatiti cjelokupni iznos:

– ostvarene prodajne cijene (u daljnjem tekstu: kupovina),

– pripadajućih davanja koja se plaćaju pri puštanju robe u slobodan promet, na osnovicu koju čini iznos kupovine, u slučaju iz članka 14. stavku 1. točke 1. ovoga Pravilnika,

2. preuzeti robu uz provođenje formalnosti za određivanje carinski dopuštenog postupanja ili uporabe u slučajevima iz članka 14. stavka 1. točke 2. i stavka 2. istoga članka ovoga Pravilnika.

(2) Jamčevina, u nominalnom iznosu bez prava obračuna kamata, uračunava se pri uplati iznosa iz stavka 1. točke 1. ovoga članka.

Članak 24.

(1) Smatra se da dražba nije uspjela ako se utvrdi postojanje jedne od navedenih okolnosti:

1. nije bilo prijavljenih osoba koje su uplatile jamčevinu,

2. nitko od prijavljenih osoba koje su uplatile jamčevinu nije pristupio na dražbu,

3. sve prijavljene osobe koje su uplatile jamčevinu i pristupile na dražbu nisu ispunjavale uvjete iz članaka 15. i/ili 16. ovoga Pravilnika,

4. prisutni ponuditelji nisu na propisan način sudjelovali u dražbi (niti nakon trećeg javnog poziva na davanje ponude nije dana prva ponuda, nemogućnost vođenja nadmetanja zbog napuštanja prostora dražbe od strane ponuditelja prije završetka dražbe, i sl.),

5. kupac iz bilo kojeg razloga:

– ne potpiše zapisnik,

– u ostavljenom roku ne plati iznos iz članka 23. stavka 1. točke 1. ovoga Pravilnika,

– u ostavljenom roku ne postupi po obvezama iz članka 23. stavka 1. točke 2. ovoga Pravilnika,

6. okolnost koja nije obuhvaćena prethodnim točkama ovoga članka, a prema ocjeni Povjerenstva je bitno utjecala i onemogućila pravilan tijek i završetak dražbe.

(2) U slučaju iz stavka 1. točke 5. ovoga članka smatra se da je kupac odustao od kupnje, a ukoliko je taj trenutak nastao dok dražba nije završena, Povjerenstvo će pozvati ostale ponuditelje da nastave s davanjem ponuda, počevši od zadnje ponude najvišeg iznosa prije nevažeće ponude kupca koji je odustao i koji je izgubio pravo daljnjeg davanja ponuda.

Članak 25.

(1) Jamčevina iz članka 19. ovoga Pravilnika vraća se u roku od tri dana od završetka dražbe onom ponuditelju koji je uredno sudjelovao u postupku dražbe, uz izuzetak iz članka 23. stavka 2. ovoga Pravilnika.

(2) Jamčevina iz stavka 1. ovoga članka vraća se u nominalnom iznosu, bez prava obračuna kamata.

Članak 26.

(1) Pravo na povrat jamčevine iz članka 19. ovoga Pravilnika nema osoba:

1. koja nije pristupila dražbi,

2. koja na propisan način nije sudjelovala na dražbi (koja je napustila prostor dražbe prije završetka dražbe, koja nije ponudila iznos viši od početne prodajne cijene zbog čega dražba nije uspjela, koja je izjavila prigovor i nije potpisala zapisnik, i sl.),

3. koja je kupac, a postupila je na jedan od načina navedenih u članku 24. stavku 1. točki 5. ovoga Pravilnika,

4. koja je uzrokovala nastup okolnosti iz članka 24. stavka 1. točke 6. ovoga Pravilnika.

(2) Iznos jamčevine koji se ne vrati osobama iz stavka 1. ovoga članka prihod je Državnog proračuna Republike Hrvatske.

Odjeljak 3.
Elektronička javna dražba

Članak 27.

(1) Na elektroničkoj javnoj dražbi (u daljnjem tekstu: e-dražba) roba se prodaje ponuditelju koji je elektroničkim putem ponudio najvišu cijenu prema uvjetima oglasa o robi za koju se provodi e-dražba.

(2) E-dražba se provodi prema pravilima koja se objavljuju na internetskim stranicama Carinske uprave.

(3) Carinska uprava može ovlastiti osobu koja je registrirana za obavljanje poslova zastupanja u prodaji pokretnina da u ime i za račun Carinske uprave provede postupak e-dražbe.

(4) Pravila te uvjeti i način e-dražbe iz stavka 3. ovoga članka utvrđuju se ugovorom između Carinske uprave i osobe koja je registrirana za obavljanje poslova zastupanja u prodaji pokretnina.

Odjeljak 4.
Javni poziv za prikupljanje pisanih ponuda

Članak 28.

Javnim pozivom za prikupljanje pisanih ponuda (u daljnjem tekstu ovog Odjeljka: prikupljanje pisanih ponuda) roba se prodaje ponuditelju koji je putem davanja pisane ponude (u daljnjem tekstu: ponuda) ponudio najvišu cijenu u skladu s uvjetima sadržanim u oglasu s javnim pozivom za prikupljanje pisanih ponuda.

Članak 29.

(1) Oglas s javnim pozivom za prikupljanje pisanih ponuda (u daljnjem tekstu ovog Odjeljka: oglas) objavljuje se na internetskim stranicama Carinske uprave te po procjeni i u dnevnom tisku.

(2) Oglas sadrži sljedeće podatke:

1. redni broj i godina pod kojim se oglašeni postupak prikupljanja pisanih ponuda vodi u područnom carinskom uredu,

2. predmet nadmetanja javnim pozivom (naziv, vrsta, količina, opće stanje robe, osnovni tehnički podaci, i dr.),

3. iznos početne prodajne cijene robe, s naznakom da se radi o iznosu bez davanja koja se plaćaju pri uvozu robe,

4. mogućnosti sadržane u članku 14. ovoga Pravilnika, te vrste davanja koja se plaćaju pri puštanju robe u slobodan promet (ako su ispunjeni uvjeti za uvoz robe),

5. određenje osoba koje mogu predati ponude sukladno članku 15. ovoga Pravilnika,

6. visinu i način polaganja jamčevine,

7. mjesto i vrijeme predviđeno za razgledavanje robe,

8. adresu za dostavu ponuda,

9. rok za podnošenje ponuda,

10. mjesto, datum i sat otvaranja ponuda,

11. navod o mogućnosti prisustvovanja ponuditelja kod otvaranja ponuda, koja prisutnost je uvjet prava izjavljivanja prigovora tijekom otvaranja ponuda,

12. kriterij za izbor ponude,

13. rok za obavještavanje ponuditelja o izboru ponude,

14. rok i način plaćanja te uvjeti preuzimanja robe,

15. uputu o tome gdje se mogu dobiti svi ostali potrebni podaci o postupku prikupljanja ponuda,

16. druge podatke bitne za uspješnu provedbu postupka prikupljanja ponuda (prodaja robe po modelu »viđeno-kupljeno«, navod da se roba prodaje bez garancije, obveza kupca da ishodi potrebne dozvole i druge isprave, i sl.).

Članak 30.

(1) Ponuda se podnosi u pisanom obliku, u izvorniku, u zapečaćenim omotnicama s napomenom »za Javni poziv za prikupljanje pisanih ponuda broj:\_\_\_\_/\_\_\_\_«, na adresu označenu u oglasu, najkasnije do trenutka koji je u oglasu određen za predaju ponude.

(2) Ponuda mora sadržavati sljedeće podatke:

1. podatke o podnositelju ponude (naziv, adresu, OIB, ime i prezime te telefonski broj ovlaštene osobe za potrebe provođenja postupka iz članka 32. stavaka 6. i 7. ovoga Pravilnika),

2. oznaku identifikacijske isprave za određenje osoba u smislu članka 15. ovoga Pravilnika,

3. o robi za koju se daje ponuda,

4. visinu ponuđene cijene,

5. podatak o namjeri postupanja s robom prema mogućnostima danim u oglasu sukladno odredbi članka 14. ovoga Pravilnika,

6. o računu za potrebe povrata iznosa jamčevine,

7. popis priloga uz ponudu,

8. potpis ponuditelja, a za osobe iz članka 15. stavka 1. točki 2. i 3. ovoga Pravilnika i otisak pečata.

(3) Uz ponudu moraju biti priložene sve isprave kojima ponuditelj dokazuje ispunjavanje uvjeta iz oglasa, i to:

1. presliku identifikacijske isprave iz stavka 2. točke 2. ovoga članka,

2. punomoć za zastupanje, ukoliko ponudu podnosi ovlašteni opunomoćenik,

3. dokaz o izvršenoj uplati jamčevine,

4. izjavu o prihvaćanju svih uvjeta iz oglasa.

Članak 31.

(1) Ponude se evidentiraju prema redoslijedu zaprimanja na način da se na omotnicama zaprimljenih ponuda naznačuje: redni broj, datum i vrijeme primitka, te se po istom redoslijedu upisuju u odgovarajući upisnik.

(2) Ponuda pristigla nakon isteka roka za dostavu ponuda obilježava se kao ponuda pristigla s zakašnjenjem.

(3) Ponude se do otvaranja pohranjuju prema uputi Povjerenstva tako da nisu dostupne neovlaštenim osobama.

Članak 32.

(1) O provedbi postupka nadmetanja Povjerenstvo vodi zapisnik (u daljnjem tekstu ovog Odjeljka: zapisnik) u koji unosi sve podatke o načinu i tijeku nadmetanja.

(2) Povjerenstvo postupak nadmetanja provodi otvaranjem i javnim čitanjem dostavljenih ponuda na mjestu i u vrijeme objavljeno u oglasu, uz mogućnost prisustva ponuditelja koji su dali ponudu, osobno ili putem ovlaštenih zastupnika.

(3) Ponuda koja nije podnijeta sukladno članku 30. ovoga Pravilnika neće se uzeti u obzir pri odabiru ponude i smatrat će se da nije niti podnesena.

(4) Ponuditelji imaju pravo izjavljivati prigovore na tijek nadmetanja zaključno do završetka postupka odabira ponuda. O prigovorima se Povjerenstvo izjašnjava odmah i to unosi u zapisnik.

(5) Povjerenstvo vrši odabir ponuda između ponuda koje ispunjavaju sve uvjete iz oglasa i javno objavljuje da je odabrana ona ponuda koja sadrži najvišu ponuđenu cijenu, koju odluku unosi u zapisnik.

(6) Ako je dostavljeno više ponuda s istom najvišom ponuđenom cijenom, Povjerenstvo će provesti dopunsko usmeno nadmetanje s davateljima tih ponuda, neovisno da li su osobno prisutni ili se njihovo sudjelovanje može provesti na način da se telefonskim putem u nadmetanje uključi ovlaštena osoba prema podacima iz članka 30. stavka 2. točke 1. ovoga Pravilnika.

(7) U provođenju dopunskog usmenog nadmetanja iz stavka 6. ovoga članka na odgovarajući način se primjenjuju pravila propisana ovim Pravilnikom za postupak usmene javne dražbe.

Članak 33.

Na postupak prikupljanja pisanih ponuda uz odredbe iz ovog Odjeljka odgovarajuće se primjenjuju članak 19., članak 21. stavci 3., 4. i 5., članak 22. stavci 3., 4., 5. i 6., članak 23., članak 24. stavak 1. točke 1., 3., 5. alineje druge i treće, točke 6. i stavak 2. istog članka, članak 25. i članak 26. stavak 1. točke 3. i 4. i stavak 2. istog članka.

POGLAVLJE 3.
Raspoređivanje sredstava dobivenih prodajom robe

Članak 34.

(1) Sredstva ostvarena prodajom robe raspoređuju se po vrstama javnih davanja i pripadajućih troškova sukladno članku 66. Zakona.

(2) Područni carinski ured posebnom odlukom naznačuje iznose sredstava iz stavka 1. ovoga članka uz provođenje radnje unosa u računovodstvene ili druge odgovarajuće evidencije Carinske uprave (knjiženje) sukladno propisanim rokovima.

(3) Odluka iz stavka 2. ovoga članka nije upravni akt.

GLAVA III.
NEPOSREDNA PRODAJA I POSEBNI SLUČAJEVI BESPLATNE DODJELE

Članak 35.

(1) Životinje, biljke, hranu, drugu lako pokvarljivu robu i robu kojoj je propisom ograničen rok uporabe područni carinski ured u provedbi postupanja sukladno članku 9. stavku 2. ovoga Pravilnika iznimno može odmah i neposredno:

1. prodati,

2. besplatno dodijeliti.

(2) Postupke iz stavka 1. ovoga članka provodi Povjerenstvo.

(3) Za slučajeve iz stavka 1. ovoga članka područni carinski ured vodi posebnu evidenciju i o istom dostavlja mjesečno izvješće Središnjem uredu.

GLAVA IV.
BESPLATNA DODJELA ROBE

Članak 36.

(1) Radi provedbe postupanja iz članka 9. stavka 1. točke 2. ovoga Pravilnika područni carinski ured izrađuje Izvješće s popisom robe pogodne za besplatnu dodjelu (u daljnjem tekstu: Izvješće) te isto bez odlaganja dostavlja Središnjem uredu.

(2) Izvješće Središnji ured dostavlja povjerenstvu osnovanom od strane Vlade Republike Hrvatske sukladno članku 67. stavku 5. Zakona (u daljnjem tekstu: Povjerenstvo Vlade Republike Hrvatske).

(3) Od trenutka dostave Izvješća Središnjem uredu područni carinski ured s robom navedenom u Izvješću ne može raspolagati, osim ukoliko za isto dobije suglasnost Središnjeg ureda.

Članak 37.

(1) Sukladno članku 67. Zakona prije preuzimanja besplatno dodijeljene robe osoba kojoj je roba dodijeljena mora regulirati carinski status robe primjenom propisa o puštanju robe u slobodan promet.

(2) U postupku iz stavka 1. prilaže se rješenje Povjerenstva Vlade Republike Hrvatske.

(3) Za besplatno dodijeljenu robu koja podliježe određenim zabranama i ograničenjima, odnosno kada roba podliježe dozvolama, zdravstvenim, fitosanitarnim, veterinarskim, sanitarnim i sličnim pregledima, korisnik besplatne dodjele dužan je prije puštanja robe u slobodan promet ishoditi potrebno rješenje, odobrenje ili suglasnost.

DIO IV.
OTKUP ROBE

Članak 38.

(1) Područni carinski ured može do dana objave javne prodaje vlasniku ili počinitelju prekršaja, na njegov zahtjev omogućiti otkup, uz uvjet da odnosna osoba plati vrijednost robe, davanja koja se obračunavaju pri uvozu te sve troškove koji su u postupanju sukladno ovom Pravilniku nastali u odnosu na navedenu robu.

(2) U slučaju da se odobri otkup robe, vrijednost robe i davanja utvrđuju se primjenom propisa važećih na dan podnošenja zahtjeva.

(3) Otkup robe može se odobriti samo za robu koja ispunjava uvjete za puštanje u slobodan promet kako u odnosu na robu tako i u odnosu na osobu koja otkupljuje robu.

(4) Nakon plaćanja utvrđenog iznosa otkupa iz stavka 1. ovoga članka, smatra se da je otkup robe istovjetan puštanju u slobodan promet te za otkupljenu robu nije potrebno podnositi carinsku deklaraciju.

DIO V.
PRIJELAZNE I ZAVRŠNE ODREDBE

Članak 39.

Postupci započeti prije stupanja na snagu ovoga Pravilnika dovršit će se prema odredbama ovoga Pravilnika.

Članak 40.

Danom stupanja na snagu ovoga Pravilnika prestaje važiti Pravilnik o raspolaganju sa stranom robom oduzetom u prekršajnom ili upravnom postupku ili ustupljenom u korist države (»Narodne novine«, broj 142/2008).

Članak 41.

Ovaj Pravilnik objavit će se u »Narodnim novinama«, a stupa na snagu danom pristupanja Republike Hrvatske Europskoj uniji.

Klasa: 011-02/13-01/56
Urbroj: 513-02-1210/2-13-1
Zagreb, 18. lipnja 2013.

Ministar financija
Slavko Linić, v. r.

Pravilnik, NN 78/2013-1610
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)